text: Tønder Bank: Revisorer får kritik
  06 november 2012 kl. 07.43
  Efter krakket får revisorerne kritik. De siger, at det er svært at revidere banker.
  Der er rejst kritik af revisorerne, efter at Tønder Bank krakkede.
  Men det er svært at revidere banker, forsvarer de sig.
  - Det er blevet mere komplekst at revidere de finansielle virksomheder med den øgede lovgivning og den finansielle krise, som gør det særligt udfordrende, siger Lars Rhod Søndergaard, formand for det finansielle udvalg i FSR og partner i revisionsselskabet KPMG.
  Det er revisionsfirmaet BDO, der har revideret Tønder Banks regnskab - helt uden bemærkninger, kort før krakket.
  Nu vil BDO undersøge sig selv, mens Finanstilsynet ifølge DR forbereder en politianmeldelse af BDO.
  Og ifølge Finanstilsynets direktør Ulrik Nødgaard er der i det hele taget alt for mange eksempler på revisorer, som ikke lever op til deres opgave.
  - Helt generelt er der både spørgsmålet om, hvorvidt man kommer dybt nok ned, men også om, at man forholder sig bare en lille smule kritisk til ledelsens vurderinger, siger han til Finanswatch.
  